Mária Aragónska (1482 – 1517)

**Mária Aragónska** () (* 29. jún 1482, Córdoba, Španielsko –  † 7. marec 1517, Lisabon, Portugalsko) bola rodom aragónska a kastílska princezná a výdajom portugalská kráľovná ako manželka Manuela I.

## Životopis
Mária sa narodila ako štvrté dieťa Katolíckych Veličenstiev Izabely Kastílskej a Ferdinanda II. Aragónskeho. Jej staršími sestrami boli Izabela, prvá manželka neskoršieho Máriinho manžela Manuela I., a Jana Kastílska, manželka burgundského vojvodu Filipa I. Habsburského, mladšou sestrou Katarína Aragónska, manželka anglického kráľa Henricha VIII. Jej jediný brat a následník trónu Ján Aragónsky a Kastílsky zomrel pol roka po svadbe s Margarétou Habsburskou.

Mária bola veľmi krásna žena s modrými očami a červenohnedými vlasmi, typickými znakmi členov rodu Trastamarovcov, potomkov Petra I. Kastílskeho.

### Manželstvo
thumb|Svadba Márie Aragónskej a Manuela I.
Máriini rodičia pôvodne plánovali jej sobáš so škótskym kráľom Jakubom IV.; v tej dobe sa jej mladšia sestra Katarína vydala za anglického následníka trónu, princa Artúra, a Katolícke Veličenstva dúfali, že dve sestry ako dve kráľovné susedných krajín, Anglicka a Škótska, dokážu udržať mier medzi svojimi manželmi. Plány však stroskotali keď v roku 1498 zomrela Máriina staršia sestra Izabela, manželka portugalského kráľa Manuela I. V rámci pokračovania politiky sobášov medzi kráľovskými rodinami Španielska a Portugalska sa 30. októbra 1500 Mária v Alcazar de Sal vydala za Manuela I. Toto manželstvo umožňovalo Manuelovi plánovať budúce zjednotenie kráľovstiev Iberského polostrova pod jeho vládou.

Okrem ďalších výsad a darov kráľ daroval manželke ako veno mestá Viseu a Torres Vedras.

Mária bola horlivou stúpenkyňou Manuelových snáh majúcich za ciel zničenie islamských svätých miest Mekky a Mediny, obsadenie území ovládaných moslimami a spätného dobytia svätých miest kresťanských, najmä Jeruzalema. Rovnako tak podporovala svojho manžela v jeho snahách o "očistenie" Portugalska od Židov a moslimov.

### Deti
Z manželstva Márie a Manuela trvajúceho 17 rokov sa narodilo desať detí, osem z nich sa dožilo dospelosti:
*Ján III. (* 6. jún 1502 – † 11. jún 1557) ∞ 1525 princezná Katarína Habsburská (* 1507 – † 1578)
*Izabela (* 24. október 1503 – † 1. máj 1539) ∞ 1526 cisár a španielsky kráľ Karol V. (* 1500 – † 1558)
*Beatriz Portugalská (* 31. december 1504 – † 8. január 1538) ∞ 1521 savojský vojvoda Karol III. (* 1486 – † 1553)
*Luis de Avis (* 3. marec 1506 – † 27. november 1555), vojvoda de Beja
*Fernando de Avis (* 5. jún 1507 – † 7. november 1534), vojvoda de Guarda a Trancoso  ∞ Guiomar Coutinho, grófka z Marialva
*Alfonso Portugalský (* 23. apríl 1509 – † 16. apríl 1540), kardinál
* Maria (* 1511 – † 1513)
*Henrich I. (* 31. január 1512 – † 31. január 1580), kardinál a kráľ
*Eduardo de Avis  (* 7. september 1515 – † 20. október 1540), vojvoda de Guimarães  ∞ 1537 vojvodkyňa Izabela de Braganza (* 1514 – † 1576)
*Antonio (* 9. september 1516 – † v detstve)

### Smrť
Mária zomrela v Lisabone vo veku 35 rokov. Pochovaná je v Kláštore sv. Hieronýma v Beléme pri Lisabone (dnes Lisabonské predmestie).

## Iné projekty

## Zdroj

Kategória:Kráľovské manželky Portugalska
Kategória:Princezné
Kategória:Narodenia v 1482
Kategória:Úmrtia v 1517